বিশ্বকর্মা পুজোর দিন জীবন্ত বিশ্বকর্মার সাক্ষাৎ! দৃষ্টিশক্তি হারিয়েও হাতের আন্দাজে সারাচ্ছেন সাইকেল-রিকসা

নদিয়া: বিশ্বকর্মা পুজোর দিন (Viswakarma Puja) জীবন্ত বিশ্বকর্মার খোঁজ নদিয়ার শান্তিপুরে। চোখে না দেখেও হাতের আন্দাজে একের পর এক সাইকেল সাড়াই করে চলেছেন নদিয়ার শান্তিপুর ব্লকের আরবান্দি ২ নম্বর গ্রাম পঞ্চায়েতের অন্তর্গত বাথানগাছি এলাকার বাসিন্দা কৃষ্ণধন সরকার। শুধু তাই নয়, সাইকেল কিংবা ভ্যানের চাকার লিকও সারিয়ে ফেলছেন আন্দাজে।

জানা গিয়েছে, বেশ কয়েক বছর আগে চোখের সমস্যার কারণে দৃষ্টিশক্তি হারিয়েছেন কৃষ্ণধন বাবু। বিগত দিনে নদিয়ার ১২ নম্বর জাতীয় সড়ক সংলগ্ন এলাকায় সাইকেলের দোকান চালাতেন। দৃষ্টিশক্তি হারানোর পর নিজের বাড়িতেই ছোট করে একটি সাইকেলের দোকান খুলে দীর্ঘ ১৫ বছর ধরে দৃষ্টিহীনভাবেই একের পর এক সাইকেল, ভ্যান, রিক্সা সারিয়ে চলেছেন কৃষ্ণধন বাবু। মাথার উপর স্বয়ং ঈশ্বরের হাত না থাকলে এমন অসাধ্য সাধন করা সম্ভব নয় বলেই জানাচ্ছেন পাড়া-প্রতিবেশী, ক্রেতা এমনকি খোদ স্থানীয় পঞ্চায়েত সদস্যও।

আরও পড়ুন: দিঘার জগন্নাথ মন্দিরের আদলে নদিয়ার তাহেরপুরে চোখধাঁধানো মণ্ডপ

রাজ্য সরকারের তরফে মানবিক ভাতা মিললেও আর্থিকভাবে সচ্ছল নয় পরিবার। তাই প্রশাসনের সাহায্য চাইছেন পরিবারের সদস্য থেকে কৃষ্ণধন বাবু নিজেও। রাজ্য সরকার তাঁদের পাশে দাঁড়ালে পরিবারের আর্থিক সমস্যা অনেকটাই মিটবে বলে মনে করছেন তাঁরা। বিশ্বকর্মা পুজোর দিন জীবন্ত বিশ্বকর্মাকে কুর্নিশ আমাদেরও।

দেখুন অন্য খবর